ཞེས་སོགས་སྨྲས་པ་དང་།གཡས་རུ་སྡེ་པའི་ཤ་བ་རྒན་གཞོན་བར་གསུམ་ཚང་མའི་སེམས་ལ་འགྱུར་བ་ཆེན་པོ་ཞིག་འཐེབ་ནས་གཡས་རུ་སྡེ་པའི་ཤ་བ་ཚང་མའི་བགྲེས་སོང་ཁོང་གི་ངོ་གདོང་ལ་དཀྲོང་ངེར་བལྟས་ནས་བསྡད།དུས་དེ་ནས་བཟུང་སྟེ་ཤ་བ་རྣམས་ཕྱོགས་ཕན་ཚུན་དབྱེ་འབྱེད་མེད་པར་གཅིག་མཐུན་མཉམ་གནས་ཐུབ་པར་བྱུང་བ་དང་།སྐབས་རེར་ལུང་པ་དེར་གཅན་གཟན་དེ་འདྲ་གློ་བུར་དུ་སླེབས་ནས་ཤ་བ་རྣམས་བསད་གྲབས་སྐབས་ཤ་བ་ཚང་མས་བློ་རྩེ་གཅིག་བསྒྲིལ་གྱིས་ཁ་གཏད་གཅོག་སྐབས་གཅན་གཟན་རྣམས་ཞེད་ནས་བྲོས་དགོས་འགྱུར་གྱི་ཡོད་པས།ཤ་བ་རྣམས་སྲོག་མགོ་མཐོན་གྱི་ཡོད་པ་རེད།གཏམ་དཔེ་ལས།བློ་སེམས་གཅིག་ཏུ་མཐུན་ན་རི་རབས་ཡིན་ཡང་སྤོ་ཐུབ་ཅེས་པ་ལྟར་རེད།དུས་དེ་ནས་བཟུང་སྟེ་སྔོན་མོ་ལུང་པའི་ཤ་བ་རྒན་གཞོན་བར་གསུམ་ཚང་མ་གཅིག་མཐུན་མཉམ་གནས་ཀྱིས་བྱུང་བ་དང་བསྟུན་ཏེ་སྔོན་མོ་ལུང་པ་ལ་ཆར་ཆུ་དུས་སུ་བབ་པ་དང་།ལོ་ལེགས་ཕུན་སུམ་ཚོགས་བྱུང་སྟེ་བདེ་སྐྱིད་ཀྱི་ངང་ནས་ཚོར་བར་རོལ་བྱུང་ནས་ལུང་པ་གཞན་གྱི་མིག་དཔེ་ལྟ་སའི་གནས་མཆོག་ཁྱད་དུ་འཕགས་པ་ཞིག་ཏུ་གྱུར་པ་རེད་དོ།།ཞེས་པ་འདི་ནི་བཅོ་ལྔ་མཆོད་པའི་ཉིན་མོར་མཇུག་རྫོགས་པ་བྱས་སོ།ཆབ་མདོ་ངག་ཕུན་གྱིས།